Játszd újra, Sam! (színdarab)
A Játszd újra, Sam! Woody Allen amerikai író, rendező színdarabja, amelyet 1969. február 12-én mutattak be a New York-i Broadhurst Theatre-ben.

Cselekmény 

A darab főhőse a nemrég elvált filmkritikus, Allan Felix, aki megpróbálja „újraindítani” szerelmi életét. Ennek során beleszeret és lefekszik Lindával, legjobb barátja, Dick feleségével. A darab során többször megjelenik ideálja, Humphrey Bogart alakja, hogy tanácsaival segítse őt. A férfi végül rájön, hogy nem Bogart-ként kell viselkednie, hanem magát kell adnia. Allan Felix azt javasolja Lindának, hogy térjen vissza a férjéhez, mert ez a helyes. Allan ekkor a Casablanca című film végén, a repülőtéren elhangzó híres Bogart-sorokat idézi.

Bemutató 
A darab ősbemutatója 1969. február 12-én volt a New York-i Broadwayen, a Broadhurst Theatre-ben. A színművet 453 alkalommal, 1970. március 14-éig játszották. A darab rendezője Joseph Hardy volt, a szerepeket Woody Allen (Allan Felix), Diane Keaton (Linda Christie), Tony Roberts (Dick Christie) és Jerry Lacy (Humphrey Bogart) játszotta. A színdarabban találkozott először Woody Allen és Diane Keaton, és ezzel kezdődött meg kettejük személyes és munkakapcsolata.

Magyar bemutató 
A Játszd újra, Sam! című darabot először 1983-ban mutatták be Magyarországon, a Vígszínházban. A főbb szerepeket Kern András (Allan Felix) és Halász Judit (Linda Christie) alakította.  A rendező Valló Péter volt.

Film 
A darabból azonos címmel 1972-ben film készült, amelyet Herbert Ross rendezett. A főbb szerepeket ugyanazok játszották, akik a Broadway-ősbemutatóban részt vettek.

Fordítás

Jegyzetek 

Színházművészet